ORBEGOZO URIBE (EAJ, 2015-10-08):
Eskerrik asko presidente andrea.
Ubera andrea esaten duzu orain ez dala erraza, ordea zuk aurkeztutako zioen adierazpenean eta behin eta berriro Ganbara honetan ere aitzakia hitza erabiltzen duzu. Eta esan dizudan moduan hor daukazu Ertzaintzako EPEari jarritako errekurtsoaren adibidea, baina ez hori bakarrik.
Gogoratu legealdi honetan dagoeneko 16 errekurtso jarri behar izan dituela Jaurlaritzak gure eskumenak defendatzeko, gure eskumenen urraketen aurka. Eta herenegun ere beste urrapen berri bat ezagutu genuen, Ley de garantías para el uso racional de los medicamentos egindako beste urrapena ospitaleko kopagoa sartzerakoan. Beraz, ez da aitzakia, errealitatea da, benetako arriskua existitzen da.
Eta tasak egia da ez ditugu PPk asmatu, gogoratu aurretik Zapatero presidentearen garaian ere PSOEk ezarri zituela hainbat urtez oinarrizko legeaz baliatuz. Beraz, fisioterapeuten adibidea jarri duzu, engainatzea egotzi diozu Jaurlaritzari. Hamar? Zenbat atera dira, hamar esan duzu? Eta zenbat atera daitezke? Zenbat atera daitezke? Zer gertatuko litzateke 200 aterako balira? Eta hainbat pertsonak, hainbat profesional denbora luzez prestatzen ibili den, prozedura osoa egin eta gero bertan behera geratuko balitz prozedura hori? Zer izango zen ondorioa?
Eta elkarrizketa ere aipatu duzu. Eta galdera da, baina zer da elkarrizketa? Zer da negoziatzea? Zeinek egin du ahalegina? Esan dizut aurreko txandan ere bai. Zeinek egin du ahalegina proposamen berriak mahai gainean jartzeko? Nor ez da mugitu?
Hor dago Lanbideren kasua. Lanbideren kasua hor dago. Borondatea existitzen da. Hor, lortu ahal izan da akordioa hainbat sindikaturekin, UGT, Comisiones, LAB, besteak beste. Beste gauza bat da negoziaketan sartu nahi izatea norberaren esku ez dauden esparruetan.
Beraz, guk argi daukagu Osakidetzaren asmoa dela enplegua mantendu, egonkortu eta ahal den heinean lanpostuak sortzea. Baina benetan osasun arloan zein da errealitatea? Etorkizun beltza da? Desmantelamendua? Guk uste dugu Eusko Jaurlaritzaren konpromisoa eta Osasun Sailaren konpromisoa benetakoa dela. Eta Osasun Saila oso kontziente dela Osakidetzako giza baliabideen egoerari buruz.
Eta esango dizut gauza bat eta hau ez dut nik esaten. Federación de Asociaciones para la Defensa de Salud Pública elkarteak duela gutxi egindako txostenean lehenengo postua ematen zion Osakidetzari, Osasun Asistentziaren Kalitatearen Ranking-ean. Eta hori ez dugu guk esaten, hori elkarte erabat neutral batek esaten du.
Lehenengo aldiz Osakidetza lehenengo postuan agertzen da. Eta horrek esan nahi du legealdi honetan urratsak ematen jarraitu duela Osasun Sailak, ahaleginak egiten jarraitu duela ranking horretan lehenengo postura heldu ahal izateko.
Baina horrez gain, beste elkarte batzuek, beste gobernuz kanpoko erakunde batzuek ere, adibidez OSALDEk, Asociación para el Derecho a la Salud, bertako ordezkariek aitortzen dute egoera inon baino hobea dela Euskadin. Eta esaten dute besteak beste Osakidetza: "que no ha entrado en vorágine privatizadora, que ha mantenido la sanidad universal y que la percepción de los ciudadanos de tener un sistema sanitario bueno, es generalizada."
Hau da, desmantelamendua, etorkizun beltza, behin eta berriro erabiltzen dituzun kontzeptu horiek ez daude gizartean zabalduta.
Eta azkenik eta planteatzen duzuen bide berri horren inguruan gaizki ulertu ez badizut, OPEa gainditu dutenek baina OPE horretan plazarik ez dutenei plaza ematea, hori proposatzen duzue. Guk uste dugu hori orain bertan ez dela legezkoa eta ez dela bidezkoa.
Eta are gehiago esango dizut, orain egiten da antzeko gauza bat. Zerrendak sortzen dira behin-behineko langileekin eta horrekin betetzen dira bakanteak. Zein da aldea? Plaza ematen zaiola OPEa gainditu baina plazarik atera ez duenari? Guk ez dugu partekatzen behintzat irtenbide hori.
Señora Roncal, haga memoria también, respecto a las OPE, la valoración de los méritos, la OPE anterior de la legislatura anterior, precisamente cuando ha sido la OPE donde mayor índice de suspensos ha existido. ¿Dónde queda entonces la valoración de los méritos?
Orduan, guk berresten dugu gure osoko zuzenketa babestuko dugula eta besterik gabe mila esker.